SKRIFTLIG FORESPØRGSEL E-2424/00

af Patricia McKenna (Verts/ALE) til Kommissionen

(18. juli 2000)

Om: Vurdering af virkningerne på miljøet i forbindelse med nyplantning af skov i Irland

Kommissær Wallström fremførte i sit svar af 6. april 2000 på min forespørgsel E-0431/00(1) om, hvorvidt Irland havde rettet sig efter EF-Domstolens dom af 21. september sag C-392/96, at, Kommissionen er bevidst om betydningen af, at Rådets direktiv 85/337/EØF(2) om vurdering af visse offentlige og private projekters indvirkning på miljøet overholdes.

Fru Wallström henledte min opmærksom på artikel 37, stk. 1, i forordningen om udvikling af landbruget, hvori det er fastsat, at støtte til udvikling af landdistrikterne kun ydes til foranstaltninger, der er forenelige med Fællesskabets retsforskrifter.

Jeg vil gerne henlede fru Wallströms opmærksomhed på, at der siden denne dom er ydet støtte til beplantning af 52 ha på nordbredden af Glenbeg Lough, County Kerry. De irske myndigheder har foreslået fjordområdet klassificeret som særligt bevaringsområde, fordi det er en højmose med oligotroft (næringsfattigt) vand og tilsvarende vegetation. Området udnyttes til fangst af bækørreder. Den nordlige bred er undtaget fra bevaringsområdet, men vandet fra områdets stejle skrænter løber ud i fjorden Glanmore Bog, Site Code 1879. Også Ownagaopul River, der udspringer i Glenbeg Loug er foreslået klassificeret som særligt bevaringsområde for at beskytte ferskvandsperlemuslingen, men en del af den omtalte nyplantning af skov er foretaget langs flodens bredder.

Bortset fra beskyttelsen i henhold til Natura 2000-klassificeringen er området beskyttet i den lokale udviklingsplan som et Area of Visual/Scenic Importance (naturskønt område) Table V.2: Item B 48 Glenbeg Lake and Environs og opført i The National Inventory of Outstanding Landscapes (Fortegnelse over landskaber af enestående betydning) Item 12: Caha Mountains: Glaciated mountain massif. Fjorden tjener desuden som vandforsyningskilde for de lokale myndigheder med en vandindvinding på 6 500. De irske skovmyndigheder krævede imidlertid ingen vurdering af virkningerne på miljøet, da grænsen for en sådan vurdering fortsat går ved 70 ha.

Desuden blev der ikke givet meddelelse om ansøgningen til Duchas, den ansvarlige nationale myndighed i henhold til Habitat-direktivet, da en sådan meddelelse i henhold til skovbrugsmyndighedernes procedurer kun er påkrævet, hvis skovbeplantningsområdet ligger inden for et særligt bevaringsområde. Imidlertid indeholder Habitat-direktivets artikel 6 følgende krav: Alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne.

Kan Kommissionen nu garantere, at der ikke vil blive ydet yderligere EU-støtte til nyplantning af skov i Irland, før der er truffet foranstaltninger til at sikre, at begge direktiver overholdes, og at områder, der for længst er anerkendt og klassificeret som bevaringsværdige landskaber, rent faktisk beskyttes?

(1) EFT C 374 E af 28.12.2000, s. 74.

(2) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(10. oktober 2000)

Kommissionen noterer sig oplysningerne fra Det Ærede Medlem om et skovbeplantningsprojekt ved Glenbeg Lough i Kerry. Den bekræfter, at der modtages klager om projektet og at den vil henvende sig til de nationale myndigheder om dette. Inden resultaterne af denne henvendelse foreligger mener Kommissionen ikke, at det vil være hensigtsmæssigt med nærmere kommentarer. Den vil holde Det Ærede Medlem underrettet.

Generelt kan Kommissionen bekræfte, at den tager de nødvendige skridt(1) for at sikre, at Irland overholder Domstolens dom i sag C-392/96 om Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet. Det kan bemærkes, at en miljøvurdering af et skovbeplantningsprojekt i henhold til direktiv 85/337/EØF også kan opfylde vurderingskravet i artikel 6, stk. 3, i direktiv 92/43/EØF af 21. maj 1992 om bevaring af naturtyper samt vilde dyr og planter(2). Kommissionen forventer, at resultatet af dens indsats vil være det, som Det Ærede Medlem ønsker, nemlig overholdelse af vurderingskravene i direktiverne 85/337/EØF og 92/43/EØF i forbindelse med fællesskabsfinansiering af skovbeplantning i Irland.

(1) En åbningsskrivelse i henhold til EF-traktatens artikel 228 (tidl. artikel 171) fremsendtes til Irland den 25. juli 2000.

(2) EFT L 206 af 22.7.1992.